OpenLLM-France/wikimedia huggingface dataset:
# Volta a Noruega 2014

La Volta a Noruega 2014, 4a edició de la Volta a Noruega, es va disputar entre el 21 i el 25 de maig de 2014 sobre un recorregut de 879 km repartits entre cinc etapes. La cursa formava part del calendari de l'UCI Europa Tour 2014, amb una categoria 2.HC.
El vencedor fou el polonès Maciej Paterski (CCC Polsat Polkowice) que s'imposà per tan sols tres segons sobre Marc de Maar (UnitedHealthcare), gràcies a un petit trencament en el gran grup en la darrera etapa que li va permetre recuperar sis segons que tenia perduts. En tercera posició finalitzà Bauke Mollema (Belkin Pro Cycling Team).
En les classificacions secundàries Amund Grøndahl (Team Sparebanken Sør) guanyà la classificació de la muntanya, Alexander Kristoff (Team Katusha) la dels punts i Jesper Hansen (Team Tinkoff-Saxo) la dels joves.

## Equips

L'organització convidà a prendre part en la cursa a tres equips World Tour, vuit equips continentals professionals i set equips continentals:

### equips World Tour

    Belkin Pro Cycling Team, Team Katusha, Team Tinkoff-Saxo

### equips continentals professionals

    Caja Rural-Seguros RGA, CCC Polsat Polkowice, IAM Cycling, MTN Qhubeka, RusVelo, Topsport Vlaanderen-Baloise, UnitedHealthcare, Wanty-Groupe Gobert

### equips continentals

    Team Joker, Team Øster Hus-Ridley, Team Sparebanken Sør, Frøy-Bianchi, Motiv3 Pro-Cycling Team, Team FixIT.no, Team Ringeriks-Kraft

## Etapes

| Etapa | Data | Recorregut | Km | Vencedor d'etapa | Líder de la general |
| 1a | 21 de maig | Larvik - Larvik | 147,5 | Alexander Kristoff (NOR) | Alexander Kristoff (NOR) |
| 2a | 22 de maig | Drøbak - Sarpsborg | 193,5 | Marc de Maar (NED) | Marc de Maar (NED) |
| 3a | 23 de maig | Årnes - Budor | 177,8 | Sep Vanmarcke (BEL) | Marc de Maar (NED) |
| 4a | 24 de maig | Brumunddal - Lillehammer | 195,3 | Bauke Mollema (NED) | Marc de Maar (NED) |
| 5a | 25 de maig | Gjøvik - Hønefoss | 166 | Alexander Kristoff (NOR) | Maciej Paterski (POL) |

## Classificació final

| | Ciclista | Equip | Temps |
| 1 | Maciej Paterski (POL) | CCC Polsat Polkowice | 21h 14' 56" |
| 2 | Marc de Maar (NED) | UnitedHealthcare | + 3" |
| 3 | Bauke Mollema (NED) | Belkin Pro Cycling Team | + 9" |
| 4 | Gustav Larsson (SWE) | IAM Cycling | + 9" |
| 5 | Gerald Ciolek (GER) | MTN Qhubeka | + 15" |
| 6 | Jesper Hansen (DEN) | Team Tinkoff-Saxo | + 18" |
| 7 | Pello Bilbao (ESP) | Caja Rural-Seguros RGA | + 21" |
| 8 | Bjørn Tore Hoem (NOR) | Team Sparebanken Sør | + 21" |
| 9 | Jérôme Baugnies (BEL) | Wanty-Groupe Gobert | + 26" |
| 10 | Sven Erik Bystrøm (NOR) | Team Øster Hus-Ridley | + 27" |

## Referències

* ↑ «Tour of Norway 2014: Stages». Cyclingnews.com. Future plc. [Consulta: 21 maig 2014].
# Setem

Setem és una federació estatal d'organitzacions no governamentals per al desenvolupament, constituïda formalment el 1995.
El primer Setem es va fundar a Catalunya l'any 1968; el 1991 neix se'n va fundar un a Andalucía, a Madrid Castilla-La Mancha) i Setem Hego Haizea a Euskadi). El 1992 van seguir el Setem Aragón, Navarra/Nafarroa i La Rioja; el 1993 al País Valencià i a Galicia; i el 2008 a Extremadura. Centra la seua labor a conscienciar la societat sobre les desigualtats entre els països de l'hemisferi sud i els del nord. A poc a poc, neixen noves filials. Treballen l'educació per a la solidaritat i en valors humans, la promoció de campanyes de denúncia amb propostes alternatives per transformar la societat, i la difusió i comercialització de productes de Comerç Just per potenciar i estendre el Consum Responsable.
El 2004 va rebre el Premi Voluntariat amb motiu del Dia Internacional del Voluntariat.
L'any 2017, Setem Comunitat Valenciana va rebre de la Fundació Horta Sud la Menció Colibrí 2017, per significar les múltiples accions d'educació i sensibilització, amb l'objectiu de combatre les injustícies inherents al capitalisme i contribuir a construir un model econòmic que fique a les persones i a la vida al centre.

## Referències

* ↑ «La Campaña Ropa Limpia publica las políticas comerciales de 12 firmas de moda» (en castellà). Europa Press, 29-04-2011 [Consulta: 26 desembre 2011].
* ↑ «El comerç just va créixer un 50% a Catalunya entre el 2000 i el 2002». 324.cat, 19-10-2004 [Consulta: 26 desembre 2011].
* ↑ «Les joguines ecològiques i de comerç just guanyen terreny». Agència EFE. diari Ara, 05-01-2011 [Consulta: 26 desembre 2011].
* ↑ «Barcelona Setem i Avismón reben el Premi Voluntariat 2004». 324.cat, 10-12-2004 [Consulta: 26 desembre 2011].
* ↑ «Atorgada la Menció Colibrí 2017 a SETEM Comunitat Valenciana». Fundació Horta Sud. Arxivat de l'original el 2017-12-23 [Consulta: 22 desembre 2017].

## Enllaços externs

* Lloc web oficial Arxivat 2012-01-01 a Wayback Machine.
# Genauns

* No s'ha de confondre amb Genunis.
Els genauns (en llatí Genauni, en grec antic Γεναῦνοι "Genaunoi") eren un poble ferotge i guerrer de Rècia sotmès per Tiberi i Drus durant el regnat d'August.
Vivien entre els llacs Maggiore i Como, a l'actual Valle di Non, segons diuen Estrabó i Plini el Vell. El seu nom és un dels que consten al Trofeu dels Alps aixecat per commemorar la victòria d'August sobre les tribus alpines.

## Referències

* ↑ Smith, William (ed.). «Genauni». Dictionary of Greek and Roman Geography (1854). [Consulta: 20 febrer 2021].
# Casa Cuffel

Casa Cuffel és una casa del municipi de l'Escala inclosa en l'Inventari del Patrimoni Arquitectònic de Catalunya.

## Descripció

Situada a l'oest del nucli urbà de la població de l'Escala, en un espai urbanitzat molt proper a l'accés nord al nucli antic de la vila i a les restes arqueològiques d'Empúries.
Edifici aïllat de planta rectangular envoltat de jardí, format per dues crugies adossades, una amb la coberta a dues vessants de teula i l'altra a un sol vessant. Està distribuït en una sola planta baixa. La façana principal presenta un portal rectangular cobert per un porxo. Al costat, un gran finestral rectangular i a l'altra banda, dues petites finestres quadrades, amb una reixa de ferro correguda. La façana posterior presenta un altre gran porxo i una altra finestra rectangular, de les mateixes mides que la de la façana principal. Al costat hi ha dues finestres més rectangulars.
Tota la construcció es troba arrebossada i pintada de color blanc.

## Història

Obra de l'arquitecte Josep Pratmarsó Parera (Barcelona el 1913-1985). Va obtenir el títol el 1942. En els inicis de la seva trajectòria professional va estar molt influenciat per R. Duran Reynals, amb qui treballà ja des de l'època d'estudiant. També va estar molt relacionat amb les avantguardes artístiques dels anys 30 i amb els corrents racionalistes en l'arquitectura.
De 1944 a 1962 exercí com Arquitecte Municipal de Terrassa propiciant la intervenció de membres del Grup R en obres de caràcter públic com ara escoles a aquella ciutat. Ell mateix fou un dels fundadors del Grup R que, als anys 50, recuperava l'esperit d'abans de la guerra concretat en el col·lectiu GATCPAC.
L'especialitat de Pratmarsó eren els habitatges unifamiliars que es construí a la Costa Brava, entre aquests cal recordar el Mas Vidal i Mas Garba a Vall-Llobrega, la Casa Cantarell a Sa Riera, Begur, la Casa Ortínez a Mont-Ras o la casa Enric a Begur.

## Referències

* 1 2 3 4 5 6 «Casa Cuffel». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 10 gener 2014].
# Unity Technologies

Unity Software Inc. (també coneguda com a Unity Technologies) és una companyia multinacional amb seu a San Francisco de desenvolupament de programari i creació de continguts 3D. L'empresa és més coneguda pel desenvolupament del seu motor de joc autoritzat Unity, que es emprat per fer videojocs i altres aplicacions. Unity Technologies fou fundada el 2004 sota el nom de Over the Edge Entertainment (OTEE), a Dinamarca. Canviant el seu nom el 2007. A partir de 2020, Unity Technologies ha experimentat un creixement significatiu malgrat reportar pèrdues financeres a cada any des de la seva fundació el 2004.

## Referències

* ↑ «How Unity built the world’s most popular game engine». Tech Crunch, 17-10-2019. [Consulta: 4 setembre 2021].
* ↑ «Track the latest Unity Software share price and spot the best levels for profitable CFD trades.». Capital.com. [Consulta: 4 setembre 2021].
# Eliseo Reyes Rodríguez

Eliseo Reyes Rodríguez, també conegut pel nom de guerra «Capitán San Luis» o «Rolando», (San Luis, província de Santiago de Cuba, 27 d'abril de 1940 - Bolívia, 25 d'abril de 1967) fou un polític i guerriller socialista cubà.
Reyes va néixer el 27 d'abril de 1940 a la finca Santa Isabel, del barri de Chamarreta, a San Luis, Oriente, actual província de Santiago de Cuba. El 1953, amb només 13 anys, s'assabentà de les accions clandestines del Moviment 26 de Juliol i s'inclinà cap a la lluita Armada per la Revolució cubana. El 1957 s'hi incorporà com a missatger de la Columna 4 de l'Exèrcit Rebel cubà. Va ascendir a la jerarquia militar per les seves accions de rebuig a l'ofensiva de la dictadura de Batista l'estiu de 1958 i a la campanya invasora a Las Villas, sempre sota les ordres del Che Guevara.
Amb el triomf de la Revolució cubana va estar al front del Ministeri de l'Interior (MININT) a Pinar del Río, a la lluita contra la contrarevolució interna en aquesta zona. Els seus mèrits van fer que fos escollit pel primer comitè central del Partit Comunista de Cuba.
A finals de 1966, el Che Guevara el va escollir pel destacament de reforços que combatria a les selves de Bolívia. Poc després, el mateix Che el describiria com "el quadre més complet, tant en allò polític com militar, de tots els components de la guerrilla".
Reyes morí en combat el 25 d'abril de 1967 durant una emboscada contra la guerrilla realitzada a la finca El Mesón, entre Ticucha i el riu Iquira, dos dies abans de complir 27 anys. Després de la seva mort, el Che escriuria en el seu diari: «Hem perdut el millor home de la guerrilla, i naturalment, un del de seus pilars. Company meu des que, sent gairebé un nen, era missatger de la columna 4, fins a la invasió i aquesta nova aventura revolucionària. De la seva mort fosca només cal dir, per un hipotètic futur, que pogués cristal·litzar: El teu petit cadàver de capità valent s'ha estès immensament la seva metàl·lica forma».

## Referències

* ↑ Ramonet, Ignacio. Fidel Castro: biografía a dos voces (en castellà). Barcelona: Debate, 2006, pàg. 312. ISBN 84-8306-557-6.
* 1 2 3 4 Blaquier Ascaño, Elsa. «Eliseo Reyes Rodríguez, un hombre de corazón entero» (en castellà). Cubadefensa.cu, 26-04-2012. Arxivat de l'original el 2021-01-25. [Consulta: 3 novembre 2014].
* ↑ «Eliseo Reyes, un pilar de la guerrilla del Che en Bolivia» (en castellà). JuventudRebelde.cu, 25-04-2007. [Consulta: 3 novembre 2014].

## Enllaços externs

* Próceres de Vueltabajo Arxivat 2008-11-04 a Wayback Machine. (castellà)
# Lautenbachzell

Lautenbachzell (en alsacià Lütebàchzall) és un municipi francès, situat a la regió del Gran Est, al departament de l'Alt Rin. L'any 2004 tenia 1.002 habitants.

## Demografia

Evolució demogràfica :
| 1962 | 1968 | 1975 | 1982 | 1990 | 1999 |
| 957 | 977 | 935 | 861 | 912 | 935 |

## Administració

Llista d'alcaldes :
| Període | Identitat | Partit |
| 2002-2008 | François Grunenbeger | |
| 2008- | Richard Gall | |

## Galeria d'imatges

* Monument als morts
* Alcaldia
* Entrada a la vila
# Volta a Noruega 2019

La Volta a Noruega 2019, 9a edició de la Volta a Noruega, es va disputar entre el 28 de maig i el 2 de juny de 2019 sobre un recorregut de 1.081,3 km repartits entre sis etapes. La cursa formava part del calendari de l'UCI Europa Tour 2019, amb una categoria 2.HC.
El vencedor fou el noruec Alexander Kristoff (UAE Team Emirates), que s'imposà per tres segons al seu compatriota Kristoffer Halvorsen (Team Ineos) i per cinc al també noruec Edvald Boasson Hagen (Dimension Data).

## Equips

Vint-i-un equips van prendre part en aquesta edició de la Volta a Noruega: onze UCI WorldTeams, set equips continentals professionals i tres equips continentals.

## Etapes

| Etapa | Data | Ciutats d'etapa | type | Distància (km) | Vencedor de l'etapa | Líder de la general |
| 1a etapa | 28 de maig | Stavanger – Egersund | etapa plana | 168,2 | Cees Bol | Cees Bol |
| 2a etapa | 29 de maig | Liknes – Mandal | etapa plana | 174 | Álvaro Hodeg Chagui | Cees Bol |
| 3a etapa | 30 de maig | Lyngdal – Kristiansand | etapa accidentada | 180 | Edvald Boasson Hagen | Edvald Boasson Hagen |
| 4a etapa | 31 de maig | Arendal – Sandefjord | etapa plana | 224 | Edoardo Affini | Edvald Boasson Hagen |
| 5a etapa | 1 de juny | Skien – Drammen | etapa accidentada | 159,7 | Alexander Kristoff | Alexander Kristoff |
| 6a etapa | 2 de juny | Gran – Hønefoss | etapa accidentada | 175,4 | Kristoffer Halvorsen | Alexander Kristoff |

### Etapa 1

Font: ProCyclingStats :
Font: ProCyclingStats :

### Etapa 2

Font: ProCyclingStats :
Font: ProCyclingStats :

### Etapa 3

Font: ProCyclingStats :
Font: ProCyclingStats :

### Etapa 4

Font: ProCyclingStats :
Font: ProCyclingStats :

### Etapa 5

Font: ProCyclingStats :
Font: ProCyclingStats :

### Etapa 6

Font: ProCyclingStats :

## Classificació final

Font: ProCyclingStats :

## Evolució de les classificacions

| Etapa | Vencedor | Classificació general | Classificació per punts | Classificació de la muntanya | Classificació dels joves | Classificació per equips |
| 1 | Cees Bol | Cees Bol | Cees Bol | Fridtjof Røinås | Jacob Eriksson | Lotto Soudal |
| 2 | Álvaro Hodeg | Cees Bol | Kristoffer Halvorsen | Henrik Evensen | Álvaro Hodeg | Sunweb |
| 3 | Edvald Boasson Hagen | Edvald Boasson Hagen | Alexander Kristoff | Markus Hoelgaard | Joris Nieuwenhuis | Sunweb |
| 4 | Edoardo Affini | Edvald Boasson Hagen | Alexander Kristoff | Markus Hoelgaard | Edoardo Affini | Lotto Soudal |
| 5 | Alexander Kristoff | Alexander Kristoff | Alexander Kristoff | Elmar Reinders | Edoardo Affini | Lotto Soudal |
| 6 | Kristoffer Halvorsen | Alexander Kristoff | Alexander Kristoff | Elmar Reinders | Kristoffer Halvorsen | Lotto Soudal |
| Classificacions finals | Classificacions finals | Alexander Kristoff | Alexander Kristoff | Elmar Reinders | Kristoffer Halvorsen | Lotto Soudal |

## Referències

* 1 2 «Victoria final de Alexander Kristoff en la Vuelta a Noruega». El Mundo Deportivo, 02-06-2019 [Consulta: 6 juny 2019].
* ↑ «2019 Tour of Norway (2.HC)». procyclingstats.com. [Consulta: 6 juny 2019].

## Enllaços externs

* Volta a Noruega 2019 - Lloc web oficial
# Genciana ciliada

La genciana ciliada, Gentiana ciliata, és una espècie de planta dins la família gencianàcia. La seva distribució és europea incloent Catalunya on viu entre els 400 i els 2300 m d'altitud.

## Descripció

Planta de 8 a 25 cm d'alt. Corol·la ciliada al marge dels lòbuls, d'un blau intens, de 3-5x1,5-3 cm; fulles linear-lanceolades.

## Hàbitat

Pastures frescals calcàries del nord de Catalunya.

## Referències

* ↑ Bolòs i Vigo Flora dels Països Catalans
# Casa Cucurella

La casa Cucurella és un edifici dels Hostalets de Pierola (Anoia) inclòs a l'Inventari del Patrimoni Arquitectònic de Catalunya.

## Descripció

És una casa entre mitjaneres de planta baixa i dos pisos. A la planta baixa hi ha decoració d'esgrafiats i un sòcol de pedra connectat amb el del casal Català, edifici que està al costat. La planta baixa està quasi tota ocupada per una gran porta. Les façanes de les plantes superiors estan esgrafiades i tenen grans obertures (balcó corregut a la primera planta i galeria coberta i baranes de fusta a la planta segona). Destaca el gran ràfec sustentat per elements de fusta recolzats en un gran dintell també de fusta. Donada la no alineació del carrer s'ha de remarcar la solució d'unió amb els edificis veïns com el sòcol de pedra coronant per uns gerros a la planta baix i paraments estucats a les altres dues plantes.

## Història

Els promotors de l'edifici eren ebenistes i tenien diversos terrenys en els carres Isidre Vallés i mestre Lladós. Segons un capbreu del 1731 aquesta família era propietària del mas Olivers, un dels tres masos que posseïen la totalitat del terreny on s'edificaren els Hostalets de Pierola. Aquest mas formava part de la quadra del Malcavaller i era sotmès al domini territorial de l'abat de Montserrat i jurisdiccional del senyor de Pierola.
La casa Cucurella va ser construïda al mateix temps que el Casal Català dels Hostalets de Pierola. És un edifici modernista i noucentista dels Hostalets de Pierola (C/ Isidre Vallès, 28) edificat l'any 1926 amb el Casal Català (que va obrir les portes durant la Festa Major amb un gran ball de gala per a l'ocasió).
Projectat per Josep Goday per ordre d’Enric Cucurella, construïda per la seva filla petita, el que més destaca són els esgrafiats (fets per Ferran Serra Sala el 1933) a part del ràfec de fusta i el sòcol de pedra amb elements de terra cuita.

## Referències

* 1 2 3 «Casa Cucurella». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 28 agost 2015].
* ↑ «Ruta Modernista als Hostalets de Pierola».
* ↑ «Casa Cucurella dels Hostalets de Pierola».
* ↑ «Què fer als Hostalets de Pierola».
* ↑ «Els Hostalets de Pierola. Ruta modernista i noucentista».
# Valdemar de Brandenburg

Valdemar o Waldemar de Brandenburg dit el Gran -en alemany: Waldemar der Große- (~1280 - 14 d'agost de 1319, Bärwalde) va ser marcgravi de Brandenburg de la branca de Brandenburg-Stendal, l'últim de la casa d'Ascània. Era fill del marcgravi Conrad de Brandenburg de la branca de Brandenburg-Stendal i de Constança, filla de Przemysl I de Gran Polònia. Va governar junt amb el seu cosí Enric II de Brandenburg.

## Biografia

Valdemar va ser co-regent des de la mort del seu pare vers 1304, i va assolir el 1309 la tutoria del seu cosí Enric II marcgravi de Brandenburg-Stendal.
Pel tractat de Soldin (1309) Waldemar va renunciar a les seves pretensions a Pomerèlia i Danzig a favor de l'Orde Teutònic per a un pagament de 10.000 marcs de plata. Les castellanies de Stolpe i Schlawe van quedar per Brandenburg. A aquestos districte però, foren cedits, juntament amb Rügenwalde, al duc Wartislaw IV de Pomerània-Wolgast el 1317.
El 1316 va donar suport a Stralsund contra Dinamarca i això va provocar una gran coalició formada per Dinamarca, Suècia, Polònia, Mecklenburg i la Casa de Welf contra ell. Va mantenir la seva posició, però al final va haver de rendir Stargard-Neubrandenburg a Mecklemburg. El 1319 Waldemar va adquirir Zuellichau i Schwiebus de Brandenburg.
Waldemar va ser gairebé l'últim membre governant de la línia dels Ascanis de Brandenburg. El 1309 es va casar amb Agnès de Brandenburg (1296-1334), filla del marcgravi Herman III. Aquest matrimoni no va tenir fills.
Amb la mort de Waldemar el 1319, Enric II el va succeir però va morir el 1320 i amb ell va acabar la casa Ascània, i Brandenburg va passar a l'Imperi. El 1323 l'emperador Lluís IV de Wittelsbach el va cedir al seu fill Lluís V de Wittelsbach.
El 1348, un impostor anomenat "Fals Waldemar" va al·legar que era Waldemar, tornat de peregrinació a Terra Santa, després que algú havia estat enterrat en el seu lloc. Ràpidament va guanyar suport a causa de les ciutats, i a causa de les rivalitats polítiques, de l'Emperador que el va arribar a investir i el va reconèixer durant dos anys; després "l'últim Ascani" va passar-se la resta de la vida a la cort a Dessau.

## Bibliografia

* Wilhelm von Sommerfeld: Waldemar (Markgraf von Brandenburg) a: Allgemeine Deutsche Biographie (ADB), Duncker & Humblot, Leipzig 1896
# Escut de Pratdip

L'escut de Pratdip és un símbol oficial d'aquest municipi del Baix Camp i es descriu mitjançant el llenguatge tècnic de l'heràldica amb el següent blasonament:
    «Escut caironat: d'or, un gos passant de sable; el cap, també de sable. Per timbre, una corona mural de poble.»

## Disseny

La composició de l'escut està formada sobre un fons en forma de quadrat recolzat sobre un dels seus vèrtexs, anomenat escut caironat, segons la configuració difosa a Catalunya i d'altres indrets de l'antiga Corona d'Aragó i adoptada per l'administració a les seves especificacions per al disseny oficial dels municipis dels ens locals. És de color groc (or), amb una representació simbòlica d'un gos, omplint el màxim d'espai possible i sense tocar les vores de l'escut, en la posició natural per a la majoria dels quadrúpedes, la de passant, que vol dir que té les potes a terra, excepte la dreta del davant, que està alçada; el gos és de color negre (sable). La part superior de l'escut (el cap) té una alçada igual a un terç de l'ample, i és també de color negre (sable).
L'escut està acompanyat a la part superior d'un timbre en forma de corona mural, que és l'adoptada pel Departament de Governació d'Administracions Locals de la Generalitat de Catalunya per timbrar genèricament els escuts dels municipis. En aquest cas, es tracta d'una corona mural de poble, que bàsicament és un llenç de muralla groc (or) amb portes i finestres de color negre (tancat de sable), amb quatre torres merletades, de les quals se'n veuen tres.

## Història

L'Ajuntament va acordar l'inici de l'expedient heràldic el 2 de juliol de 2004. Després dels procediments reglamentaris, l'escut va ser aprovat el 21 d'octubre del 2005 i publicat al DOGC número 4.521 del 30 de novembre del mateix any.
L'escut està representat sobre les armes dels Entença (d'or, el cap de sable), titulars de la baronia a la qual pertanyia el castell de Pratdip. Els escuts i segells tradicionals del poble sempre han tingut com a element principal un gos llegendari de la zona, coix d'una pota, anomenat dip. El gos és representat pictòricament des de com a mínim el 1602 –en un retaule– i, com a representació del poble, ja surt en un segell del 1700.

## Vegeu també

* Escuts i banderes del Baix Camp
* Escut d'Entença

## Referències

* 1 2 «RESOLUCIÓ GAP/3399/2005, de 21 d'octubre, per la qual es dóna conformitat a l'adopció de l'escut heràldic del municipi de Pratdip.» (pdf). DOGC num. 4521, 21-10-2005. [Consulta: 25 juny 2010].
* 1 2 «DOGC 4914, decret 139/2007, de 26 de juny, pel qual es regulen la denominació, els símbols i el registre d'ens locals de Catalunya. Publicat al DOGC 4.914 de 28 de juny de 2007.». Generalitat de Catalunya, 28-06-2007.

## Enllaços externs

* Els símbols dels ens locals de Catalunya Recopilació de la informació sobre els 200 primers municipis a aprovar oficialment a Catalunya la bandera i l'escut.
# Lauterbourg

Lauterbourg (en alsacià Lüterburi) és un municipi francès, situat a la regió del Gran Est, al departament del Baix Rin. L'any 1999 tenia 2.269 habitants.
Forma part del cantó de Wissembourg, del districte de Haguenau-Wissembourg i de la Comunitat de comunes de la Plana del Rin

## Demografia

Evolució demogràfica :
| 1962 | 1968 | 1975 | 1982 | 1990 | 1999 |
| 1.795 | 2.261 | 2.442 | 2.467 | 2.372 | 2.269 |

## Administració

Llista d'alcaldes :
| Període | Identitat | Partit |
| 2001- | Jean-Michel Fetsch | |

## Personatges il·lustres

* Matthieu Frédéric Blasius, músic del s. XVIII.
* Pierre Joseph Étienne Finck (1797-1870), matemàtic.